钦定古今图书集成/方舆汇编/边裔典/第033卷 > 后汉
## 钦定古今图书集成/方舆汇编/边裔典/第033卷 > 后汉

### 世祖中元二年春正月倭国始遣使奉献

按《后汉书世祖本纪》，中元二年春正月，东夷倭奴国
王遣使奉献。按《东夷列传》：“倭在韩东南大海中，依
山岛为居，凡百馀国。自武帝灭朝鲜，使译通于汉者
三十许国，国皆称王，世世传统。其大倭王，居邪马台
国乐浪郡徼，去其国万二千里，去其西北界拘邪韩
国七千馀里。其地大较在会稽东冶之东，与朱崖、儋
耳”相近，故其法俗多同。土宜禾、稻、麻、纻、蚕桑，知织绩
为缣布。出白珠、青玉。其山有丹，土气温暖，冬夏生菜
茹，无牛马虎豹羊鹊。其兵有矛、楯、木弓、竹矢，或以骨
为镞。男子皆黥面文身，以其文左右大小，别尊卑之
差。其男衣皆横幅结束相连。女人被发屈紒，衣如单
被，贯头而著之，并丹朱坋身，如中国之用粉也。有城
栅屋室，父母兄弟异处，唯会同男女无别。饮食以手，
而用笾豆。俗皆徒跣，以蹲踞为恭敬。人性嗜酒，多寿
考，至百馀岁者甚众。国多女子，大人皆有四五妻，其
馀或两或三。女人不淫妒。风俗不盗窃，少争讼，犯法
者没其妻子，重者灭其门族。其死，停丧十馀日，家人
哭泣，不进酒食，而等类就歌舞为乐，灼骨以卜，用决
吉凶。行来度海，令一人不栉沐，不食肉，不近妇人，名
曰“持衰。”若在涂吉利，则顾以财物；如病疾遭害，以为
持衰不谨，便共杀之。建武中元二年，倭奴国奉贡朝
贺，使人自称“大夫”，倭国之极南界也。光武赐以印绶。

### 安帝永初元年冬十月倭国遣使奉献

按《后汉书。安帝本纪》云云。按《东夷传》，“永初元年，倭
国王帅升等献生口百六十人，愿请见。桓灵间，倭国
大乱，更相攻伐，历年无主。有一女子，名曰卑弥呼，年
长不嫁，事鬼神道，能以妖惑众，于是共立为王。侍婢
千人，少有见者。唯有男子一人，给饮食，传辞语。居处
宫室，楼观城栅，皆持兵守卫，法俗严峻。自女王国东
度海千馀里，至《拘奴国》”，虽皆倭种，而不属女王。自“《女
王》国南四千馀里，至侏儒国，人长三四尺。”自《侏儒》东
南行船一年，至裸国、《黑齿国》，使译所传，极于此矣。